ToekomsVenster: Soos ŉ wildsbok smag na waterhttps://rak2.spens.co.za/radio/2016/383.mp3 Foto: Pixabay.com Psalm 42 2 Soos ŉ wildsbok smag na waterstrome, so smag ek na U, o God. Ek dors na God, na die lewende God. Wanneer kan ek gaan en voor God verskyn? “Soos ŉ wildsbok smag na water”. Dors is ŉ uitdagende ervaring. Ek weet nie wie van u al met ŉ versengende dors gekonfronteer is terwyl niks naby is om daardie dors te les nie. Ek vermoed min mense het dit al beleef. Ons beleef tans ŉ geweldige droogte in Suid-Afrika, die ergste in meer as ŉ honderd jaar. Ek het foto’s gesien van diere wat sterf weens ŉ gebrek aan water. Dit moet ŉ verskriklike dood wees. Miskien laat die beeld van sterwende diere ons iets beleef van die intensiwiteit van so ŉ dors. Dis ŉ dors tot die dood toe. Die psalmdigter beleef so ŉ dors. Smagtend en verlangend na God. Dis maar ŉ metafoor, maar ŉ baie effektiewe een. My opsomming van hedendaagse Christene is daar is min dors, in elk geval ver verwyderd van die intensiteit waarmee die psalmdigter na God verlang. God is duur en duursaam. Hy laat Hom vind deur hulle wat na Hom soek. Ek is bekommerd dat God op ŉ afstand sal bly totdat ons geen ander heenkome meer het as om Hom in die gebed op te soek nie. ToekomsVenster is ŉ daaglikse boodskap om individuele gelowiges toe te rus met praktiese geloofsvaardighede. Kleingroep-begeleidings, DVD’s en funksionele preeksketse is beskikbaar by Drienie ([email protected]) of besoek www.toekomsvenster.co.za.